
Παρασκευή, 18 Σεπτεμβρίου 2026

ΔΕΛΤΙΟ ΤΥΠΟΥ

Συνέχεια ενημέρωσης αναφορικά με τις έρευνες προς εντοπισμό 45χρονου αλλοδαπού στην Κεφαλληνία - Πτώση καβοδέτη στη θάλασσα στην Πάτρα - Εντοπισμός και διάσωση 59 αλλοδαπών νότια της Γαύδου - Εντοπισμός 56 αλλοδαπών στους Καλούς Λιμένες 

Συνέχεια ενημέρωσης:
Αναφορικά με τις έρευνες προς τον εντοπισμό 45χρονου αλλοδαπού επιβαίνοντα σε ταχύπλοο (Τ/Χ) σκάφος, το οποίο ανετράπη τις πρωινές ώρες την 15/09/2026 στη θαλάσσια περιοχή 12νμ νοτιοανατολικά της Κεφαλληνίας, εντοπίστηκε τις πρωινές ώρες χθες σορός άνδρα, στη παραλία «ΡΑΓΙΑ» Πόρου Κεφαλληνίας. Η σορός περισυλλέχθηκε από το ιδιωτικό σκάφος «ΣΕΛΕΣΤΙΑΛ» Σ.Π. 1862 με στέλεχος Λ.Σ- ΕΛ.ΑΚΤ το οποίο επέβαινε, και στη συνέχεια μεταφέρθηκε με ασθενοφόρο όχημα του ΕΚΑΒ στο Γενικό Νοσοκομείο Κεφαλληνίας στο Αργοστόλι, όπου αναγνωρίσθηκε από οικείο πρόσωπο ως ο αγνοούμενος Κυβερνήτης του Τ/Χ. 


*****
Τις απογευματινές ώρες χθες, ενημερώθηκε η Λιμενική Αρχή της Πάτρας για την πτώση ενός ημεδαπού καβοδέτη στη θαλάσσια περιοχή του νέου λιμένα Πάτρας. Συγκεκριμένα, κατά τον απόπλου ενός επιβατηγού-οχηματαγωγού (Ε/Γ-Ο/Γ) πλοίου, ο ανωτέρω έχασε την ισορροπία του με αποτέλεσμα να πέσει στη θάλασσα. Άμεσα το πλήρωμα του πλοίου προέβη στη ρίψη δύο σωσιβίων. Επιπλέον, στο σημείο έσπευσαν στελέχη του Β’ Λιμενικού Τμήματος του Κεντρικού Λιμεναρχείου Πάτρας και του Κεντρικού Λιμεναρχείου Πάτρας, όπου διαπίστωσαν ότι ο εν λόγω ημεδαπός είχε ανέλθει από τη σκάλα ασφαλείας και είχε εξέλθει από τη θάλασσα με ιδία μέσα, ενώ δήλωσε ότι ήταν καλά στην υγεία του και ότι δεν έχρηζε ιατρικής περίθαλψης.


*****
	Τις μεσημβρινές ώρες χθες, ενημερώθηκαν οι Λιμενικές Αρχές της Παλαιόχωρας, της Χώρας Σφακίων, της Γαύδου, της Αγίας Γαλήνης, των Καλών Λιμένων και του Κόκκινου Πύργου για παροχή συνδρομής σε λέμβο με αλλοδαπούς επιβαίνοντες σε δυσχερή θέση, η οποία εντοπίστηκε από εναέριο μέσω της Frontex στη θαλάσσια περιοχή 35 ν.μ. νότια της Γαύδου. Αμέσως για την περιοχή απέπλευσε ένα σκάφος της δύναμης Frontex όπου εντόπισε και περισυνέλλεξε 59 αλλοδαπούς (58 άνδρες και 1 γυναίκα), τους οποίους μετέφερε στο λιμάνι «ΤΗΓΑΝΙ» της Γαύδου, με τη συνδρομή ενός Περιπολικού σκάφους Λ.Σ.-ΕΛ.ΑΚΤ. . Οι διασωθέντες μεταφέρθηκαν σε προσωρινό χώρο φύλαξης στην Αγυιά Χανίων, με τη συνοδεία στελεχών της Λιμενικής Αρχής Χανίων. Προανάκριση διενεργείται από το Κεντρικό Λιμεναρχείο Χανίων.

*****
Τις απογευματινές ώρες χθες, ενημερώθηκε η Λιμενική Αρχή των Καλών Λιμένων για την ύπαρξη 56 αλλοδαπών (51 άντρες, 1 γυναίκα και 4 ανήλικοι) στην παραλία «ΑΡΚΟΥΔΑ» Καλών Λιμένων. Οι αλλοδαποί οδηγήθηκαν με λεωφορείο στο λιμάνι του Ηρακλείου, με τη συνοδεία στελεχών του Κλιμακίου Ειδικών Αποστολών (Κ.Ε.Α.) της Λιμενικής Αρχής του Ηρακλείου. Προανάκριση διενεργείται από το Κεντρικό Λιμεναρχείο Ηρακλείου.

